
VENDIM
Nr. 705, datë 9.9.2020

PËR KRITERET E CAKTIMIT TË SHPËRBLIMIT TË ADMINISTRATORIT TË PËRKOHSHËM TË FALIMENTIMIT, RREGULLAT PËR SHPËRBLIMIN E ADMINISTRATORIT TË FALIMENTIMIT, SI DHE KRITERET DHE PËRLLOGARITJA E SHPËRBLIMIT TË KUJDESTARIT

Në mbështetje të nenit 100 të Kushtetutës, dhe të neneve 27, pika 3, 48, pika 2, 160, pika 2, të ligjit nr. 110/2016, “Për falimentimin”, me propozimin e ministrit të Drejtësisë, Këshilli i Ministrave

VENDOSI:

I. TË PËRGJITHSHME
1. Objekt i këtij vendimi është përcaktimi i kritereve dhe i rregullave për shpërblimin e administratorit të përkohshëm të falimentimit, administratorit të falimentimit, si dhe kujdestarit.
2. Shpërblimi përcaktohet nga gjykata, në përputhje me nenet 27, 48 dhe 160, të ligjit nr. 110/2016, “Për falimentimin”.
3. Në përcaktimin e shumës së shpërblimit për administratorin e përkohshëm të falimentimit, administratorin e falimentimit, si dhe kujdestarin, gjykata, përveç kritereve të posaçme, merr parasysh kompleksitetin e detyrës, punën e kryer, rezultatet e arritura dhe kujdesin e treguar nga administratori i përkohshëm i falimentimit, administratori i falimentimit, si dhe kujdestari në përmbushjen e detyrave.
II. KRITERET PËR CAKTIMIN E SHPËRBLIMIT TË ADMINISTRATORIT TË PËRKOHSHËM TË FALIMENTIMIT
1. Administratori i përkohshëm i falimentimit, që caktohet nga gjykata përpara fillimit të procedurës së falimentimit, shpërblehet me një shumë jo më të lartë se 50 000 (pesëdhjetë mijë) lekë për 30 (tridhjetë) ditë. 
2. Në përcaktimin e shumës së shpërblimit për administratorin e përkohshëm të falimentimit gjykata mban në konsideratë kohëzgjatjen dhe kompleksitetin e detyrës, si dhe llojin e veprimtarisë tregtare që ushtrohet nga debitori. 
3. Në rastet kur gjykata cakton një administrator të përkohshëm mbikëqyrës, masa e shpërblimit që caktohet nuk duhet të jetë më e madhe se 70% e masës që do të ishte caktuar në rast se gjykata do të kishte caktuar administrator të përkohshëm falimentimi.
4. Në rastet kur administratori i përkohshëm i falimentimit caktohet nga gjykata për verifikimin e shkakut të hapjes së procedurës së falimentimit, sipas parashikimeve të neneve 19, pika 1, shkronja “c”, dhe 23, pika 2, shkronja “c”, të ligjit nr. 110/2016, “Për falimentimin”, shpërblehet në një shumë jo më të lartë se 100 000 (njëqind mijë) lekë. Në përcaktimin e masës së shpërblimit gjykata merr në konsideratë kompleksitetin dhe kohëzgjatjet e detyrës, si dhe llojin e veprimtarisë tregtare të ushtruar nga debitori.
5. Në rastet kur administratori i përkohshëm nuk realizon detyrën brenda afateve ligjore, gjykata mund të reduktojë masën e shpërblimit.
III. RREGULLAT PËR SHPËRBLIMIN E ADMINISTRATORIT TË FALIMENTIMIT
1. Shpërblimi i administratorit të falimentimit përbëhet nga pagimi i një përqindjeje të shumës së aktivit të grumbulluar (masa e falimentimit në përfundim të procedurës së falimentimit), sipas këtyre kufijve:
a) Nga 10% në 12%, kur aktivi nuk është më shumë se 1 500 000 (një milion e pesëqind mijë) lekë;
b) Nga 8% në 10%, kur aktivi është mbi 1 500 000 (një milion e pesëqind mijë) deri në 4 000 000 (katër milionë) lekë;
c) Nga 6,5% në 8,5%, kur aktivi është mbi 4 000 000 (katër milionë) deri në 6 500 000 (gjashtë milionë e pesëqind mijë) lekë;
ç) Nga 5% në 7%, kur aktivi është mbi 6 500 000 (gjashtë milionë e pesëqind mijë) deri në 13 000 000 (trembëdhjetë milionë) lekë;
d) Nga 3,5% në 5,5%, kur aktivi është mbi 13 000 000 (trembëdhjetë milionë) deri në 65 000 000 (gjashtëdhjetë e pesë milionë) lekë;
dh) Nga 2% në 4%, kur aktivi është mbi 65 000 000 (gjashtëdhjetë e pesë milionë) deri në 130 000 000 (njëqind e tridhjetë milionë) lekë;
e) Nga 1,5% në 2,5%, kur aktivi është mbi 130 000 000 (njëqind e tridhjetë milionë) deri në 250 000 000 (dyqind e pesëdhjetë milionë) lekë;
ë) Nga 1% në 1,5%, kur aktivi është mbi 250 000 000 (dyqind e pesëdhjetë milionë) deri në 500 000 000 (pesëqind milionë) lekë;
f) Nga 0,6% në 1,2%, kur aktivi tejkalon 500 000 000 (pesëqind milionë) lekë.
2. Në përcaktimin e përqindjes së shpërblimit të administratorit, në rastet e vendimit për likuidim, sipas pikës 1, të këtij kreu, gjykata mban parasysh shumën e aktivit të grumbulluar, numrin e kreditorëve, llojin e biznesit dhe kompleksitetin e detyrës.
3. Shpërblimi i administratorit të falimentimit, në rastet e vendimit për riorganizim, caktohet nga gjykata me një shumë mujore, jo më pak se 50 000 (pesëdhjetë mijë) lekë, të caktuar deri në miratimin ose jo të planit të riorganizimit. Në përcaktimin e masës së shpërblimit të administratorit të falimentimit, në rastet e vendimit për riorganizim, gjykata mban parasysh menaxhimin e biznesit, numrin e kreditorëve, llojin e biznesit dhe kompleksitetin e detyrës.
4. Shpërblimi, sipas parashikimeve në pikat 1 dhe 3, të këtij kreu, do të rritet me 10%, llogaritur mbi vlerën takuese sipas këtyre pikave, në rastet kur:
a) ka më shumë se 200 kreditorë;
b) ka më shumë se 3 njësi prodhimi, në qytete të ndryshme;
c) rasti paraqet kompleksitet të veçantë ligjor, sipas vlerësimit të bërë nga gjykata.
5. Administratorët e falimentimit kanë të drejtën e përfitimit të një tarife suksesi, në përputhje me parashikimet e shkronjës “ç”, të pikës 3, të nenit 48, të ligjit nr. 110/2016, “Për falimentimin”, si dhe me parashikimet e këtij vendimi. Tarifa e suksesit të administratorëve të falimentimit i shtohet tarifës bazë të shpërblimit të përfituar prej tij dhe nuk mund të jetë më shumë se:
a) 25% e tarifës bazë së shpërblimit, kur administratorit i jepet detyra e menaxhimit të biznesit pas miratimit të planit të riorganizimit;
b) 20% e tarifës bazë së shpërblimit, nëse miratohet një plan riorganizimi;
c) 15% e tarifës bazë së shpërblimit, nëse biznesi, një ose më shumë njësi biznesi që përfaqësojnë më shumë se gjysmën e vlerës së masës së falimentimit, shiten ose transferohen si aktivitete që vazhdojnë veprimtarinë.
6. Me vendim të gjykatës, administratorit të falimentimit mund t’i parapaguhen deri në 20% të shumës së shpërblimit total që i përket, përpara shpërndarjes përfundimtare kundrejt kreditorëve të falimentimit, në përputhje me pikën 4, të nenit 139, të ligjit nr. 110/2016, “Për falimentimin”.
7. Në rast të mbarimit të veprimtarisë së administratorit të falimentimit, për shkak dorëheqjeje apo shkarkimi nga detyra, përpara përfundimit të procedurës së falimentimit, ai gëzon të drejtën e përfitimit të shpërblimit, proporcionalisht me punën e kryer. 
8. Në rast të prishjes së vendimit për çeljen e procedurës së falimentimit, administratori gëzon të drejtën e përfitimit të shpërblimit për punën e kryer deri në atë moment. 
IV. KRITERET DHE PËRLLOGARITJA E SHPËRBLIMIT TË KUJDESTARIT
Shpërblimi i kujdestarit caktohet nga gjykata, duke iu referuar të ardhurave të debitorit individ në procedurë falimentimi, shpenzimeve të jetesës së tij, si dhe në bazë të kohëzgjatjes së detyrës së kujdestarit dhe kompleksitetit të saj. Në çdo rast, shpërblimi i kujdestarit nuk mund të jetë me pak se 20 000 (njëzet mijë) lekë në muaj. Në rastet kur kujdestari ngarkohet nga gjykata me detyra të posaçme, shpërblimi i tij nuk mund të jetë me shumë se 50 000 (pesëdhjetë mijë) lekë.
V. DISPOZITAT E FUNDIT
1. Vendimi nr. 197, datë 13.4.2007, i Këshillit të Ministrave, “Për kushtet dhe kriteret e përcaktimit të masës së shpërblimit dhe të rimbursimit të shpenzimeve të administratorit të falimentimit”, shfuqizohet. 

[bookmark: _GoBack]2. Ngarkohen Ministria e Drejtësisë dhe Agjencia Kombëtare e Falimentimit për zbatimin e këtij vendimi.
Ky vendim hyn në fuqi pas botimit në Fletoren Zyrtare.

